Predkladacia správa

Návrh zákona o poskytovaní príspevku účastníkom národného boja za oslobodenie a vdovám a vdovcom po týchto osobách a o zmene a doplnení niektorých zákonov (ďalej len „návrh zákona“) sa predkladá ako iniciatívny návrh mimo Plánu legislatívnych úloh vlády Slovenskej republiky na rok 2009 a v súlade s plnením úlohy vyplývajúcej z programového vyhlásenia vlády Slovenskej republiky. Vláda Slovenskej republiky si vo svojom programovom vyhlásení z augusta 2006 vytýčila ako jeden z cieľov v oblasti Obrana štátu vytvoriť podmienky na zlepšenie starostlivosti o vojenských dôchodcov a podporiť starostlivosť o vojnových veteránov, ich rodinných príslušníkov a pozostalých osobách po nich. 
Vypracovaniu predloženého návrhu zákona predchádzala analýza obsahu a úrovne  v oblasti zabezpečenia starostlivosti o účastníkov národného boja za oslobodenie a vdov a vdovcov po nich. Zo záverov vykonaných analýz vyplynulo, že cieľom politiky rezortu ministerstva obrany nie je nahrádzať alebo duplicitne poskytovať služby, ktoré poskytujú subjekty v civilnom prostredí.  Blížiace sa 65. výročie Slovenského národného povstania je príležitosťou, aby sa aj finančne ocenili morálne a historické aspekty služby pre vlasť účastníkov národného boja za oslobodenie. S týmto cieľom bol spracovaný návrh zákona, ktorý predpokladá poskytovanie mesačného príspevku účastníkom národného boja za oslobodenie, ktorí sa buď priamo „so zbraňou v ruke“ (tzv. pôvodní vojnoví veteráni) alebo ako pomocníci partizánov zúčastnili národného boja za oslobodenie v rokoch 1939 až 1945, ako aj vdovám a vdovcom po účastníkoch národného boja za oslobodenie. Takýto princíp bol uplatnený aj pri priznávaní iných foriem odškodnenia. Účinnosť zákona sa navrhuje od 1. septembra 2009. 
Návrh zákona predpokladá zvýšené nároky na štátny rozpočet. Na úhradu výdavkov na príspevok štát poskytne finančné prostriedky na účet Sociálnej poisťovne a na osobitný účet Vojenského úradu sociálneho zabezpečenia a útvaru sociálneho zabezpečenia príslušného na výplatu dôchodku podľa zákona č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov v znení neskorších predpisov. Výdavky budú zabezpečené v rámci schváleného limitu výdavkov kapitoly Ministerstva obrany Slovenskej republiky bez dodatočných požiadaviek na štátny rozpočet.
Navrhovaný príspevok bude vyplácaný spolu s dôchodkom, ale nebude podliehať každoročnej valorizácii. Výdavky na úhradu príspevku sa budú každoročne prirodzenou mortalitou znižovať a v priebehu niekoľkých rokov bude nárok na štátny rozpočet nulový. Predpokladaný odhad dopadov návrhu zákona na štátny rozpočet je vyčíslený v doložke finančných, ekonomických, environmentálnych vplyvov, vplyvov na zamestnanosť a podnikateľské prostredie. 
Návrh zákona nepredpokladá zvýšené nároky na rozpočty obcí alebo rozpočty vyšších územných celkov. Návrh zákona bude mať pozitívny vplyv na obyvateľov, ktorým sa bude poskytovať predmetný príspevok. Návrh zákona nebude mať vplyv na hospodárenie podnikateľskej sféry a iných právnických osôb, nebude mať environmentálny vplyv, ani vplyv na zamestnanosť, na tvorbu nových pracovných miest a podnikateľské prostredie.
Návrh zákona je v súlade s Ústavou Slovenskej republiky, ústavnými zákonmi, zákonmi a medzinárodnými zmluvami, ktorými je Slovenská republika viazaná, ako aj s právom Európskych spoločenstiev a Európskej únie.
Návrh zákona bol predmetom medzirezortného pripomienkového konania. 
Návrh zákona 17. marca 2009 prerokovala Legislatívna rada vlády Slovenskej republiky. Uplatnené pripomienky boli do návrhu zákona zapracované.
Návrh zákona sa predkladá s rozporom so Slovenským zväzom protifašistických bojovníkov.